# ZYRA PER INFORMIM

# Raporti i punes per periudhen janar-qershor 2020

Zyra për Informim Publik (ZIP) ka komunikuar me qytetarët përmes formave të ndryshme në më shumë se 510 raste në periudhën janar – qershor 2020, edhe atë përmes komunikatave për media, konferencave për media, ftesave për aktivitete publike, njoftimeve, etj.

Brenda gjashtë muajve, i bie që Komuna ka komunikuar me publikun përmes ueb faqes zyrtare, profilit zyrtar të Facebook dhe mediave përfshirë portalet, radiot e televizionet, mesatarisht 3 komunikata për media për ditë pune.

​Pas mbulimit medial të Flakës se Janarit e aktiviteteve të muajit shkurt, në fillim të marsit ZIP ka filluar furishëm me fushatën kundër përhapjes së COVID-19, dhe pothuajse çdo ditë pune, përfshirë edhe vikendet, është organizuar një konferencë për media, derisa në mbrëmje është përcjell komunikatë zyrtare për situatën e përballjes me COVID-19.

Zyra për Informim, një punë shumë të madhe ka bërë në aspektin e Qasjes në Dokumente Publike, ku për këtë periudhë kanë ardhur 29 kërkesa, 28 janë kthyer, ndërkaq një kërkesë është në proces.  Kërkesat kanë ardhur kryesisht nga ana e qytetarëve, shoqërisë civile, mediave dhe partive politike.

Gjatë periudhës gjashtëmuajshe, Zyra për Informim e ka bërë në publikimin në ueb faqe të të gjitha akteve komunale në gjuhët zyrtare, sikurse edhe vendimet, procesverbalet, njoftimet e konkurset etj.

Po ashtu, gjatë kësaj periudhe, Zyra për Informim Publik ka vazhduar implementimin e projektit shumë të rëndësishëm për avancimin e transparencës “Livestream”, ku të gjitha seancat e Kuvendit janë transmetuar drejtpërdrejt në kanalin zyrtar të Komunës në Youtube, sikurse edhe nga operatori Radio Star.

Zyra për Informim ka përgatitur e dizajnuar të gjitha llojet e ftesave, banerave, mirënjohjeve, e çmimeve, në kuadër të punës në gjashtëmujorin e parë.

Bashkëpunimi i mirë i Zyrës për Informim Publik e Komunës së Gjilanit me mediat, ka bërë që të gjitha aktivitetet e ekzekutivit dhe legjislativit të mbulohen në mënyrën më të mirë, edhe atë në portale, gazeta, televizione dhe radio, për çka shprehim falënderim të veçantë.

E gjithë kjo punë e zyrës sonë është bërë me mbështetjen e fuqishme të kryetarit Haziri, i cili na i ka lënë duart e lira për të punuar ashtu siç dimë dhe mundemi në mënyrën më profesionale të mundshme.

**Objektivat**

Zyra për Informim ka për objektivë në 6-mujorin e dytë 2020, vazhdimin e komunikimit të përditshëm me publikun, duke i informuar qytetarët, në veçanti, për situatën e përballjes me COVID-19, përmes konferencave të rregullta për media e adresimeve të natyrave të ndryshme, vazhdimin e transmetimit të drejtpërdrejt të seancave të Kuvendit Komunal dhe pasqyrimin e punëve që janë duke u realizuar në projektet e infrastrukturës publike.

Qeverisja e mirë nënkupton pjesëmarrje qytetare dhe vendimmarrje transparente. Komuna e Gjilanit, përmes Zyrës për Informim, kujdeset maksimalisht që të përmbushë këto standarde, e vetëdijshme se vendimmarrja transparente e rritë besueshmërinë e publikut te qeverisja lokale.